**ANEXA 6**

**ANEXĂ LA REGULAMENTUL**

**DE ORGANIZARE ȘI DESFĂȘURARE A CONCURSULUI DE ADMITERE – NIVEL MASTER 2020**

***Capitolul I***

**NORME DE ORGANIZARE SI CRITERII DE ADMITERE**

**Art. 1.** - În conformitate cu prevederile legislative in vigoare, **admiterea în ciclul de studii universitare de licență, de masterat și de doctorat se face prin concurs.**

**Art. 2.** - Potrivit ***principiului autonomiei universitare***, **concursul de admitere este organizat de Universitate**a **Babeș-Bolyai** pe baza criteriilor generale stabilite de Ministerul Educației și Cercetării pentru anul 2020 și a metodologiei proprii aprobate de Senatul Universității.

**Art. 3.** - În vederea organizării si desfășurării concursului de admitere la Facultatea de Studii Europene, Consiliul profesoral al Facultății de Studii Europene aprobă componența Comisiei de admitere a Facultății.Comisia de admitere a facultății ia măsuri pentru asigurarea materialelor si resurselor umane necesare pentru admitere și pentru aducerea la cunoștința publicului a tuturor informațiilor privitoare la concurs și realizează toate activitățile pe care le implică desfășurarea admiterii, sub îndrumarea și cu sprijinul Comisiei de admitere a Universității. Comisia de admitere răspunde pentru legalitatea, corectitudinea și desfășurarea în bune condiții a concursului de admitere la Facultatea de Studii Europene.

**Art. 4.** – Admiterea la Facultatea de Studii Europene se face ***în ordinea descrescătoare a mediilor generale obținute de către candidați*** în limitele locurilor pentru care se organizează concursul.

**Art. 5.** - Selecția candidaților **absolvenți de nivel licență** se face ***în ordinea descrescătoare a mediei generale obținute*.**

**Criterii generale de admitere**

* Examenul de admitere pentru toate specializările master constă într-un interviu, cu pondere de 100% din media de admitere.

**Criterii de departajare în caz de medii egale:**

* Criteriul A: media generală a examenului de licență
* Criteriul B: media de absolvire a anilor de facultate

Pentru specializările/programele de la nivel master este obligatorie prezentarea unui certificat de competență lingvistică într-o limbă de circulație internațională. Candidații au obligația de a prezenta un certificat de competență lingvistică pentru limba de desfășurare a programului de masterat, sau într-o limbă de circulație internațională pentru programele care se desfășoară în limba română, conform prevederilor de mai jos, cu excepția candidaților care sunt absolvenți ai unei specializări de licență cu predare în limba străină sau care au efectuatstudii de minimum 6 luni în străinătate, într-o limbă de largă circulație (engleză, franceză, germană, italiană, spaniolă, rusă).

Pentru studiile universitare de licență și master, organizate în limba maternă/ într-o limbă străină, admiterea se susține în limba de predare a programului de studii universitare.

Sunt acceptate certificatele de competență lingvistică, nivel B1-C2, conforme cu Anexa Universității Babeș-Bolyai la echivalarea certificatelor lingvistice :

[**https://admitere.ubbcluj.ro/ro/reglementari/files/Anexa\_Echivalarea\_certificatelor\_lingvistice\_final.pdf**](https://admitere.ubbcluj.ro/ro/reglementari/files/Anexa_Echivalarea_certificatelor_lingvistice_final.pdf)

**Art.6.** - Locurile pentru care se organizează **concurs de admitere** la Facultatea de Studii Europene sunt**: locuri finanțate de la bugetul de stat** si **locuri cu taxă de studii (zi)**.

**Art. 7***.* **Opțiunea pentru locurile cu taxă trebuie menționată expres în cererea de înscriere.**

***Capitolul II***

**DATA CONCURSULUI ȘI CALENDARUL**

**Art. 8.** - În anul 2020, concursul de admitere la Facultatea de Studii Europene se va organiza în sesiunile de admitere iulie si septembrie 2020.

**Art. 9. - Perioada de înscriere** pentru concursul de admitere va fi **9 - 14 iulie 2020, respectiv 7 – 10 septembrie 2020.**

**Art. 10.** - Înscrierea candidaților la concursul de admitere se organizează de către Comisia de admitere a facultății.

**Art. 11**. Calendarul admiterii 2020, sesiunea iulie, la Facultatea de Studii Europene este după cum urmează:

|  |  |
| --- | --- |
| 9–14 iulie 2020 *(în data de* 12 *iulie 2020 nu se fac înscrieri)* | Înscrierea candidaților |
| 15 iulie 2020 | Interviu |
| 16 iulie 2020 | Afișarea rezultatelor interviului |
| 16- 18 iulie 2020 | Confirmarea locurilor |
| 18  iulie 2020 | Redistribuire locuri neocupate |
| 20 - 23 iulie 2020 | Confirmarea locurilor după redistribuire |
| 24 iulie 2020 | Afișarea rezultatelor finale |

Calendarul sesiunii de admitere septembrie 2020

|  |  |
| --- | --- |
| 7 - 10 septembrie 2020 | Înscrierea candidaților |
| 11 septembrie 2020 | Interviu |
| 11 septembrie 2020 | Afișarea rezultatelor interviului |
| 12-14 septembrie 2020 *(în data de* 13 *septembrie 2020 nu se fac confirmări)* | Confirmarea locurilor |
| 14 septembrie 2020 | Redistribuire locuri neocupate |
| 15 septembrie 2020 | Confirmarea locurilor după redistribuire |
| 16 septembrie 2020 | Afișarea rezultatelor finale |

***Capitolul III***

**CONDIȚIILE DE ÎNSCRIERE LA CONCURS**

**Art. 12.** – La admiterea în ciclul de studii universitare de master pot participa absolvenții, cu diplomă de licență, indiferent de anul absolvirii programului de licență.

Recunoașterea studiilor efectuate în afara României se va realiza de către direcția de specialitate din cadrul Ministerului Educației și Cercetării. La înscrierea la concurs, în cazul în care nu există reglementări suplimentare la nivel de universitate, fiecare candidat are obligația de a prezenta atestatul de recunoaștere a studiilor. Centrul de Cooperări Internaționale (http://www.cci.ubbcluj.ro/) și Facultatea de Studii Europene sunt în măsură să ofere informații legate de admiterea cetățenilor străini.

Pentru recunoașterea studiilor cetățenilor europeni în vederea admiterii la studii universitare de master vă rugăm să accesați:

[**http://www.cci.ubbcluj.ro/degree\_students/eu\_students.php**](http://www.cci.ubbcluj.ro/degree_students/eu_students.php)

Pentru recunoașterea studiilor cetățenilor non-europeni în vederea admiterii la studii universitare de master vă rugăm să accesați:

[**http://www.cci.ubbcluj.ro/degree\_students/non\_eu\_students.php**](http://www.cci.ubbcluj.ro/degree_students/non_eu_students.php)

Candidații din Republica Moldova, indiferent de nivelul la care dau admitere (licență sau master), trebuie să facă dovada cetățeniei moldovenești, în cazul în care candidează pe locurile special alocate pentru ei. În cazul dublei cetățenii româno-moldovenească candidații vor opta pentru una dintre cetățeniile cu care vor să participe la concurs și această opțiune nu poate fi schimbată pe parcursul admiterii din anul universitar respectiv, sau conform reglementărilor Centrului de Cooperări Internaționale din cadrul UBB.

Candidații care optează pentru locurile rezervate etniei rrome, vor aduce la înscriere o recomandare eliberată de către o organizație legală a rromilor (semnată), care atestă apartenența lor la această etnie. Locurile rezervate se vor aloca facultăților de către Rectorat conform solicitării candidaților la înscriere. Și în cazul lor se aplică reglementările art. 7, conform căruia, aceștia pot beneficia de finanțare de la bugetul de stat pentru anul I o singură dată. Dacă au mai fost admiși în anul I și au fost exmatriculați pot să beneficieze prin concursul de admitere numai de un loc cu taxă.

Un candidat poate participa concomitent la admitere la mai multe domenii/programe de studii/specializări din Universitatea Babeș-Bolyai sau din alte instituții de învățământ superior, în condițiile stabilite de Senatele acestora, dar poate fi admis la o singură specializare/ un singur program de studii pe locuri finanțate de la bugetul de stat, conform prezentului Regulament. Candidatul poate fi admis la cel mult două programe de studii concomitent. Reduceri de taxă de școlarizare în cazul studiilor concomitente la Universitatea Babeș-Bolyai sunt reglementate de regulamente speciale aprobate de Senat.

**Art. 13.** - **Taxa de admitere** este formată din **taxa de înscriere (150 RON)** și **taxa de procesare (50 RON)**.

Angajații și copiii angajaților Universității Babeș-Bolyai, ai Bibliotecii Centrale Universitare, Grădinii Botanice și a restaurantelor și cafeteriilor Universității, precum și copiii personalului didactic și didactic auxiliar în activitate sau pensionari din instituțiile de învățământ universitar și preuniversitar, sunt scutiți de la plata taxei de înscriere. Pentru aspectele organizatorice și de comunicare, inclusiv pentru eventuala preînscriere, se percepe taxa de procesare, taxă care nu este supusă scutirilor, degrevărilor și nu este returnabilă. Fac excepție candidații orfani de ambii părinți și tinerii proveniți din centrele de plasament care sunt scutiți de la plata taxei de admitere (formată din: taxa de înscriere și taxa de procesare). În cazul candidaților proveniți din centrele de plasament, Senatul UBB poate aloca un număr de locuri fără taxă, acordat în afara cifrei de școlarizare finanțate de la bugetul de stat.

**Art. 14.** - **Candidații care doresc sa se înscrie la mai multe specializări/ linie de studiu din cadrul facultății, se vor înscrie separat la fiecare din ele, plătind taxele de procesare corespunzătoare pentru fiecare specializare (de 50 RON) și taxa de înscriere (de 150 RON) o singură dată.**

***Capitolul IV***

**PROCEDURA DE ÎNSCRIERE LA CONCURS**

**Art. 15. ÎNSCRIEREA 9-14 iulie 2020**

1. Înscrierea la Facultatea de Studii Europene se face online, sau în conformitate cu reglementările în vigoare în perioada desfășurării concursului de admitere.

2. Documentele necesare pentru înscriere sunt următoarele:

* 1. fișă tip de înscriere (semnată);
  2. diplomă de bacalaureat și foaia matricolă (pentru diplomele însoțite de foaie matricolă) sau diplomă echivalentă acesteia;
  3. diplomă de licență/absolvire și suplimentul la diploma de licență/foaia matricolă nivel licență sau diplomă echivalentă acesteia;
  4. certificatul de naștere;
  5. carte de identitate;
  6. atestat/certificat de competență lingvistică;
  7. adeverință medicală tip;
  8. declarație de consimțământ de prelucrare a datelor cu caracter personal;
  9. dovada achitării taxelor de admitere (înscriere și procesare);
  10. un CV profesional

Toate documentele trebuie încărcate pe platforma de admitere, în format scanat. 2 fotografii tip 3 cm/4cm vor fi aduse în format fizic la momentul începerii activității didactice.

Candidatul este responsabil pentru încărcarea corectă a tuturor documentelor necesare și își asumă responsabilitatea pentru autenticitatea și corespondența dintre documentele digitale/scanate și cele originale care urmează să fie depuse la dosarul candidatului, prin declarație scrisă semnată.

Înscrierea se consideră finalizată doar în cazul în care dosarele candidaților sunt complete; în ultima zi de înscriere se vor prelua și procesa numai dosarele încărcate pe platformă până la ora 16.00.

Plata taxelor se face prin mandat poștal, în contul IBAN RO35TREZ21620F330500XXXX al Universității Babeș-Bolyai deschis la Trezoreria Cluj, cod fiscal 4305849, cu mențiunea *pentru Universitatea Babeș-Bolyai, Admiterea la Facultatea de Studii Europene*, sau în conformitate cu reglementările în vigoare în perioada desfășurării concursului de admitere. **Taxa de admitere nu este returnabilă.**

Plata taxelor de admitere se face pentru fiecare concurs, cu eventualele degrevări stabilite de către Senatul Universității. La înscriere candidatul este obligat să declare numărul anilor de studiu în care a mai ocupat loc bugetat la Universitatea Babeș-Bolyai sau la o altă instituție de învățământ superior.

Fisele de înscriere incomplete sau neînsoțite de dovada plății taxelor aferente nu sunt luate în considerare, iar persoana respectivă nu este considerata înscrisă la concursul de admitere la Facultate.

**Art. 16. Verificarea** fișei finale/ **raportului de înscriere se face de către candidat în momentul primirii acestuia și reprezintă actul doveditor al înscrierii în baza de date a admiterii 2020. Facultatea de Studii Europene nu își asumă responsabilitatea pentru completarea greșită de către candidați a fișelor de înscriere.** Neformularea, în termen de 12 ore de la comunicare, de obiecțiuni cu privire la conținutul fișei finale/raportului de înscriere echivalează cu acceptarea tacită a acesteia/acestuia.

***Capitolul V***

**STABILIREA ȘI AFIȘAREA REZULTATELOR CONCURSULUI**

**Art. 18.** - După încheierea perioadei de înscriere se trece la prelucrarea informatizată a datelor. Aceasta presupune calcularea mediei generale de admitere a fiecărui candidat si întocmirea listelor în ordinea descrescătoare a mediilor.

**Art. 19.** – Interviul de selecție va avea loc conform Art. 11. Media generală (finală) a fiecărui candidat se calculează ca medie ponderată a notelor acordate de membrii comisiei, cu patru zecimale, fără rotunjire, conform criteriilor de admitere. Mediile finale obținute de candidați la concurs sunt valabile pentru stabilirea ordinii de clasificare numai la facultatea, profilul si specializarea la care au candidat (marcată în fișa de înscriere).

**Art. 20.** - Comisia de admitere a Facultății de Studii Europene centralizează rezultatele concursului de admitere si le înaintează Comisiei de admitere a Universității Babeș-Bolyai, sub semnătura președintelui comisiei de admitere din facultate.

**Art. 21.** - Rezultatele concursului de admitere, verificate si aprobate de comisia de admitere a Universității, se aduc la cunoștință publică, sub semnătura președintelui Comisiei de admitere a Universității Babeș-Bolyai, prin afișare imediată la avizierul Facultății de Studii Europene, cu menționarea datei si orei afișării, precum si pe site-ul facultății.

Fac obiectul afișării ***listele cu candidații admiși pe specializări***, ordonați descrescător după media generală (si celelalte criterii suplimentare) si ***lista cu candidații „în așteptare” (care nu au obținut un loc la specializarea menționată în fișa de înscriere)*** pentru toate specializările concursului. Candidatul se poate identifica pe lista cu rezultatele admiterii pe baza numărului legitimației de concurs.

**Art. 22.** – În legătură cu rezultatele concursului pentru locurile bugetate, se pot depune contestații, în ziua de 16 iulie 2020, (respectiv 11 septembrie 2020, pentru concursul de admitere din septembrie). Rezultatul rezolvării contestațiilor se va comunica prin afișare în termen de 24 de ore de la încheierea termenului de depunere a contestațiilor. Soluționarea contestațiilor se face de către o comisie formată din trei cadre didactice din cadrul comisiei de contestație a facultății.

**Art. 23.** - Contestațiile vor fi admise dacă se constată o eroare materială de calcul a mediei generale de admitere sau o încălcare a regulamentului de admitere.

**Art. 24.** – Admiterea contestației atrage după sine aducerea candidatului respectiv pe poziția corespunzătoare din lista generală de clasificare a candidaților în ordinea mediilor (folosind toate criteriile suplimentare specifice), cu toate consecințele care urmează pentru acesta. Candidatul căruia i s-a admis contestația dobândește calitatea de student dacă în noul clasament el se găsește pe o poziție anterioară sau întrutotul identică ultimului candidat admis inițial.

**Art. 25.** - Comunicarea rezultatelor la contestații se face prin afișare, prin grija Comisiei de admitere pe facultate. După expirarea termenului de rezolvare si răspuns la contestații, rezultatul concursului de admitere pentru locurile bugetate în sesiunea iulie/septembrie 2020 se consideră definitiv si nu mai poate fi modificat decât prin mecanismele retragerilor, neconfirmărilor/glisărilor/suplimentărilor de locuri.

***Capitolul VI***

**CONFIRMAREA OCUPĂRII LOCULUI. REDISTRIBUIREA. DISPOZIȚII FINALE**

**Art. 26.** –**Confirmarea locului**

**Sesiune Iulie 2020**

**16 iulie – 18 iulie 2020** pentru candidații admiși pe locurile bugetate, sau cei admiși la taxă care doresc să fie luați în calcul la redistribuirea locurilor din data de 18 iulie 2020

**20 iulie – 23 iulie 2020** pentru candidații admiși pe locurile cu taxă

**Art. 27.** Confirmarea locului se face prin semnarea contractului de studiu pe anul universitar 2020-2021 de către candidat și încărcarea acestuia pe platforma admiterii, sau transmiterea lui electronică printr-o modalitate comunicată de Facultate. Netransmiterea/nedepunerea pe platformă a contractului de studiu și a dovezii de plată pentru candidații admiși pe locurile cu taxă, precum și nedepunerea documentelor originale în format fizic la termenele solicitate, duce la pierderea locului dobândit prin concurs.

**Art. 28. Neconfirmarea locului bugetat până în 18 iulie ora 16.00 duce la pierderea locului bugetat obținut prin concurs! Candidații declarași admiși la buget, în cazul în care nu își confirmă locul la buget până la data de 18 iulie ora 16.00, își pierd locul obținut prin concurs. După această dată, mai au posibilitatea de a-și confirma un loc numai la taxă.**

**Neconfirmarea locului cu taxă până in 18 iulie ora 16.00 duce la pierderea dreptului la redistribuire la buget! Candidații declarați admiși la taxă, în cazul în care își confirmă locul la taxă până în data de 18 iulie, pot ocupa un loc la buget, în ordinea descrescătoare a mediilor, dacă rămân locuri neocupate după confirmarea locului bugetat până în data de 18 iulie.**

**Data limită de confirmare a unui loc cu taxă este 23 iulie 2020**.

Candidații aflați *în așteptare* care au făcut opțiune numai de buget, după afișarea rezultatelor din 16 iulie 2020, trebuie să depună în perioada 16-18 iulie 2020 o cerere de redistribuire. În caz contrar, candidații pierd posibilitatea obținerii unui loc bugetat.

Taxa achitată la confirmarea locului cu plată (prima rată de 750 RON) va fi returnată în cazul în care se produce glisarea pe loc bugetat.

Taxa de școlarizare pentru anul universitar 2020-2021 este de 3000 RON. Dacă un student urmează în paralel 2 specializări/programe de studiu în cadrul Facultății de Studii Europene, pentru cea de a doua specializare, taxa de școlarizare este redusă cu 50% , respectiv la nivelul sumei de 1500 RON. Dacă un student urmează în paralel 2 programe de studiu -nivel master- în cadrul UBB, pentru cel de-al doilea program (organizat de FSE), taxa de școlarizare este redusă cu 25% (2250 RON). Masteranzii FSE beneficiază, la cerere, de o taxă de școlarizare redusă cu 25% (2250 RON), dacă au absolvit în prealabil un alt program masteral organizat de oricare dintre facultățile din UBB.

În cazul în care un candidat la admiterea în învățământul universitar este declarat admis la cel mult două specializări, acesta poate opta pentru păstrarea (dobândirea) calității de student pentru ambele specializări, însă o singură specializare poate fi urmată în regim bugetat.

**Dacă un candidat admis pe locuri bugetate renunță la calitatea de student dobândită prin concurs, sau nu confirmă locul până la termenul stabilit, locul rămas liber se ocupă în ordinea descrescătoare a mediilor astfel:**

a. cu unul dintre candidații care a obținut media generală egală cu cea a ultimului candidat admis, cu aplicarea criteriilor de departajare stabilite de facultate.

b. cu primul dintre candidații aflați sub media celor admiși în regim bugetat.

c. prin redistribuire în cadrul liniei de studii, a facultății, apoi a universității, în condițiile stabilite prin metodologia proprie a facultății, respectiv a universității, și cu aprobarea Consiliului de Administrație.

**Art. 29.** Dacă un candidat confirmat pe locurile bugetate solicită retragerea din cadrul facultății, acesta se va adresa Comisiei de admitere. În urma completării unei cereri de retragere, candidatul declarat admis la buget va fi șters din baza de date.

Locul rămas liber va fi ocupat în ordinea strict descrescătoare a mediilor, de următorul candidat care și-a confirmat locul la taxă până la data de 18 iulie 2020 la specializarea respectivă. În cazul în care nu există nici un candidat confirmat cu taxă până în data de 18 iulie 2020, se va trece la candidatul cu cea mai mare medie care a plătit taxa până la data și ora la care candidatul confirmat pe buget și-a retras dosarul. Acest candidat va fi notificat telefonic de facultate, având obligația de a depune la dosar documentele necesare confirmării unui loc la buget, dacă nu a făcut acest lucru în momentul confirmării locului cu taxă.

Dacă un candidat confirmat la taxă solicită retragerea din cadrul facultății, acesta se va adresa Comisiei de admitere. În urma completării unei cereri de retragere, candidatul declarat admis la taxă va fi șters din baza de date. Printr-o cerere scrisă și înregistrată la secretariatul facultății, în intervalul scurs de la semnarea contractului până în ziua precedentă începerii anului universitar, taxele (tarifele) de școlarizare se restituie integral. Locul rămas liber va fi ocupat, în ordine strict descrescătoare a mediilor, de candidații din lista *în așteptare*. Acești candidați vor fi notificați telefonic/prin e-mail/ prin intermediul unei platforme online despre posibilitatea ocupării unui loc la taxă.

În perioada 18-23 iulie 2020, candidații din listele *în așteptare* vor fi notificați telefonic/prin e-mail/ prin intermediul unei platforme online de către un membru al comisei de admitere despre posibilitatea ocupării unui loc la taxă⁄buget la specializarea pentru care concurează. Acest fapt este posibil datorită confirmărilor și redistribuirilor zilnice.

În situația în care, după perioada de confirmare a locurilor din intervalul 16-18 iulie 2020, în cadrul unei specializări nu se ocupă toate locurile bugetate, vor fi notificați telefonic/prin e-mail/ prin intermediul unei platforme online despre posibilitatea ocupării unui loc la buget candidații de la taxă și cei din listele *în așteptare,* în ordinea descrescătoare a mediilor. Confirmarea ocupării locului bugetat trebuie realizată până în data de 23 iulie, ora 16. În caz contrar, locul bugetat se pierde.

Aceleași reglementări se aplică perioadelor corespondente concursului de admitere din septembrie 2020.

**Locurile bugetate și cu taxă rămase libere se alocă sesiunii din septembrie 2020.**

În situația în care un candidat confirmat la loc bugetat sau la taxă își retrage dosarul după data de 23 iulie 2020, locul rămas liber se alocă sesiunii din septembrie 2020.

Ulterior începerii anului universitar, după înmatriculare, studenții care urmează programe de studii în regim cu taxă, indiferent de anul de studiu, datorează taxa de școlarizare în funcție de momentul solicitării scrise a retragerii astfel:

* Dacă cererea de retragere este înregistrată pe parcursul semestrului I al anului universitar, va datora 50% din taxa de școlarizare totală;
* Dacă cererea de retragere este înregistrată pe parcursul semestrului II al anului universitar, va datora 100% din taxa de școlarizare totală.

Taxa netă de plată la momentul retragerii se va determina ca diferența între taxa totală datorată cumulat și taxa totală achitată cumulat de la începutul anului universitar, la care se pot adăuga eventualele taxe neachitate în anii universitari anteriori.

Restituirea eventualelor sume reprezentând taxe de școlarizare se va realiza numai la cerere, ulterior retragerii.

**Art. 30.** Conform deciziei Consiliului Facultății de Studii Europene, numărul minim de studenți pentru organizarea unei specializări/unui program de masterat în limbă română este de 20, iar pentru specializările/programele desfășurate în limbă străină este de 15. Candidații care își vor confirma locul la programe de masterat care nu se vor organiza in anul universitar 2020-2021 vor fi redistribuiți la alte programe de masterat ale facultății, conform opțiunii personale.

**Art. 31.** Prevederile acestei Anexe se subordonează Regulamentului de admitere al Universității Babeș-Bolyai aprobat prin Hotărârea Senatului nr. 24050 din 10.12.2019 și măsurilor de organizare și desfășurare a sesiunilor de admitere la UBB, în condițiile stării de urgență instituite pe teritoriul României (precum Hotărârea Consiliului de Administrație nr. 3982 din 02.03.2020).

Adoptat în ședința Consiliului Facultății de Studii Europene din data de 12 mai 2020.

**Conf. univ. dr. Adrian-Gabriel Corpădean Lect. univ. dr. Delia Pop-Flanja**

Decan Coordonator admitere